DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Deċiżjoni tal-Parlament Ewropew u tal-Kunsill li tistabbilixxi programm ta’ appoġġ dwar is-sorveljanza spazjali u r-rintraċċar /* SWD/2013/054 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Deċiżjoni tal-Parlament Ewropew u tal-Kunsill li tistabbilixxi programm ta’ appoġġ dwar is-sorveljanza spazjali u r-rintraċċar 1. Introduzzjoni F’dawn l-aħħar ftit snin, l-iżvilupp ta' servizz ta’ Sorveljanza u Rintraċċar tal-Ispazju Ewropew (SST) kien is-suġġett ta’ dibattitu politiku fost il-Ministri tal-UE responsabbli għall-ispazju. Ir-riżultat ta' dawn id-dibattiti, rifless f'diversi konklużjonijiet tal-Kunsill, juri li hemm kunsens fost l-Istati Membri, l-operaturi tas-satelliti u partijiet interessati oħra dwar il-ħtieġa li nipproteġu l-infrastruttura spazjali, li t-twaqqif ta' servizz SST Ewropew għall-protezzjoni ta’ din l-infrastruttura għandu jsir taħt it-tmexxija tal-UE (bl-appoġġ R&D tekniku tal-Aġenzija Spazjali Ewropea) u għandu jkompli jibni fuq il-kapaċitajiet eżistenti li għandhom ikunu kkumplimentati b'assi ġodda. Barra minn hekk, l-opinjoni pubblika hija konxja dwar il-ħtieġa li tingħata protezzjoni lill-infrastrutturi spazjali u tappoġġjaha (matul l-aħħar tliet snin saru żewġ konsultazzjonijiet pubbliċi). 2. Id-definizzjoni tal-problema 2.1. Is-sigurtà tal-infrastrutturi spazjali Ewropej kritiċi mhix żgurata Sistemi bbażati fl-ispazju jippermettu firxa wiesgħa ta' applikazzjonijiet li jaqdu rwol fundamentali fir-realtà ta' kuljum (it-TV, l-Internet, il-GPS eċċ). Dawn saru wkoll kruċjali għall-implimentazzjoni tal-politiki tal-UE. Permezz tal-Galileo u l-EGNOS, l-UE nnifisha dalwaqt se ssir waħda mill-ikbar operaturi tas-satelliti fl-Ewropa. Madankollu, l-infrastrutturi spazjali huma dejjem iktar mhedda mir-riskju ta’ kolliżjonijiet bejn vetturi spazjali u, aktar importanti minn hekk, bejn vetturi spazjali u residwu spazjali. Ir-residwu spazjali sar l-aktar theddida serja għas-sostenibbiltà tal-attivitajiet fl-ispazju. Biex jitnaqqas ir-riskju ta’ kolliżjonijiet huwa meħtieġ li s-satelliti u r-residwu spazjali jiġu identifikati u mmonitorjati sabiex l-operaturi tas-satelliti jkunu jistgħu jingħataw twissija biex iċaqalqu s-satelliti tagħhom. Din l-attività, li hija delikata ħafna fir-rigward tas-sigurtà nazzjonali, hija magħrufa bħala sorveljanza u rintraċċar spazjali (SST). L-SST hija wkoll attività b’użu doppju li tista' taqdi kemm l-utenti ċivili kif ukoll dawk militari. Servizz SST jinkludi tliet funzjonijiet bażiċi: – Il-funzjoni sensur: radars u teleskopji li jidentifikaw u jirrintraċċaw l-inġenji tal-ispazju u r-residwu; – Il-funzjoni tal-ipproċessar: biex tiġi ddeterminata l-probabbiltà ta’ kolliżjonijiet jew biex tiġi ddeterminata t-triq tad-dħul mill-ġdid ta' oġġetti spazjali; – Il-funzjoni ta’ front desk: biex jiġi mmaniġġjat it-tixrid ta’ informazzjoni SST (pereżempju, l-allerti tar-riskju ta’ kolliżjonijiet, it-twissijiet għad-dħul mill-ġdid) lill-operaturi tas-satellita u l-awtoritajiet rilevanti. Bħalissa l-Ewropa m’għandha l-ebda servizz SST: Il-kapaċità tas-sensur eżistenti hija insuffiċjenti u skonnettjata, il-kapaċità tal-ipproċessar hija limitata ferm u m’hemm l-ebda funzjoni ta’ frontdesk. Barra minn hekk, mhemmx alternattiva xierqa fil-livell internazzjonali, inkluża s-sistema tal-Istati Uniti, li mhijiex preċiża biżżejjed, jew sistemi oħra li mhumiex miftuħa għall-kooperazzjoni internazzjonali. 2.2. Iż-żieda tar-riskji ta’ kolliżjonijiet minħabba r-residwu spazjali Matul l-aħħar nofs seklu, ġew illanċjati oġġetti fl-ispazju b’mod regolari. Dan il-materjal, li jorbita mad-dinja b’veloċità għolja ħafna u b’mod mhux kontrollat, joħloq riskju potenzjali rampanti għall-illanċjar ta' vetturi spazjali u għall-isfruttament tagħhom minħabba kolliżjoni ma’ residwu ieħor jew vetturi spazjali oħrajn fl-orbita. Skont l-aħħar stimi, hemm 16 000 oġġett f'orbita mad-dinja li huma akbar minn 10 cm li huma kkatalogati, u bejn 300 000 u 600 000 oġġetti akbar minn 1 ċm li mhumiex ikkatalogati. Skont l-ESA, il-popolazzjoni ta' oġġetti akbar minn 1 cm se jkompli jikber, u se jilħaq total ta’ madwar miljun biċċa residwu fl-2020. Barra minn hekk, huwa stmat li hemm iktar minn 300 miljun oġġett akbar minn 1 mm. Il-biċċa l-kbira ta' dawn l-oġġetti spazjali jinsabu fiż-żoni tar-reġjun spazjali li l-iktar jistgħu jiġu sfruttati kummerċjalment. Skont l-aktar stimi konservattivi (ibbażati fuq oġġetti parzjalment ritraċċabbli), fil-preżent hemm riskju ta' kolliżjoni kull tliet snin. 2.3. Il-manuvrar għall-evitar tal-kolliżjonijiet iqassar il-ħajja tas-satelliti Minħabba li r-riskji ta’ kolliżjonijiet għal residwu potenzjalment traċċabbli jew intraċċabbli huma diffiċli li jiġu mbassra, l-operaturi tas-satellita għandhom it-tendenza li jwettqu l-manuvri ta’ evitar fuq il-bażi ta’ twissijiet ta’ approċċi mill-qrib tar-residwu spazjali. Kull manuvra ta' evitar tirrikjedi l-fjuwil, li jqassar il-ħajja attiva tas-satelliti, jew kwantità ikbar ta’ fjuwil addizzjonali biex jittieħed fl-orbita u b’hekk jiżdiedu l-ispejjeż tal-illanċjar tas-satelliti. Barra minn hekk, minħabba n-nuqqas ta' preċiżjoni tad-dejta relatata mal-pożizzjoni tal-oġġetti in kwistjoni, wieħed jista’ jassumi li għadd tajjeb ta' manuvri jistgħu ma jkunux indispensabbli iżda għandhom isiru bħala prekawzjoni, u dan jiġġenera spejjeż żejda. 2.4. Id-dħul mill-ġdid tar-residwu jew ta' vetturi spazjali mhux ikkontrollati fid-dinja qed jheddu s-sigurtà taċ-ċittadini tal-UE Id-dħul mill-ġdid ta' vetturi spazjali u ta’ residwu fid-dinja jiffurmaw periklu dejjem ikbar għas-sigurtà u s-saħħa tal-popolazzjoni tad-dinja. Filwaqt li d-dħul mill-ġdid attiv fl-atmosfera tal-vetturi tal-ispazju huma kkontrollati (eż. L-iSpace Shuttle tal-Istati Uniti, is-Soyuz Russu, u l-Vettura Ewropea ta' Trasferiment Awtomatizzat), is-satelliti inattivi u r-residwu jerġgħu jidħlu fl-atmosfera regolarment b’mod mhux ikkontrollat. L-abbiltà li wieħed ibassar t-trajettorja ta’ oġġett (li hija dipendenti ħafna fuq l-istħarriġ u li l-kapaċità ta’ rintraċċar ta’ sistema ta’ sorveljanza fl-ispazju) hija essenzjali biex jittaffew ir-riskji relatati mad-dħul mill-ġdid. Minħabba l-popolazzjoni dejjem tikber ta' satelliti fl-orbita, wieħed jista' jassumi li l-għadd ta’ avvenimenti ta’ dħul mill-ġdid mhux ikkontrollati se jżid fis-snin li ġejjin. 2.5. Ħarsa ġenerali lejn it-telf annwalizzat stmat dovut għall-perikoli minn residwu spazjali Fuq il-bażi tad-dejta disponibbli u l-estimi dwar it-tkabbir tas-suq, it-telf annwalizzat kwantifikabbli stmat dovut għall-kolliżjonijiet u l-evitar tal-kolliżjonijiet (eż. minħabba telf ta' satelliti, tqassir tal-ħajja tas-satelliti, it-telf ta' dħul iġġenerat mis-satellita) ġie stmat għal total ta' EUR 140 miljun. Hekk kif in-numru ta’ satelliti attivi fl-orbita huwa mistenni li jiżdied b’50 % fl-għaxar snin li ġejjin, it-telf annwalizzat stmat jista’ jiżdied għal EUR 210 miljun fid-deċennju li jmiss. Dawn l-ispejjeż huma kważi ċertament biss frazzjoni żgħira tal-ispejjeż mhux kwantifikati possibbli u, sa ċertu punt, tal-konsegwenzi mhux kwantifikabbli li jistgħu jirriżultaw min-nuqqas ta’ sorveljanza spazjali u kapaċità ta’ rintraċċar Ewropea. Pereżempju, it-telf ta' satellita jista' jwassal għat-telf ta' kapaċità ta’ komunikazzjoni kritika bis-satellita li f'sitwazzjoni ta' emerġenza tirriżulta f’telf ta’ħajja. 3. Id-dritt tal-UE li taġixxi u Analiżi tas-sussidjarjetà L-Artikolu 189 tat-TFUE jintroduċi dritt li l-UE taġixxi biex tfassal Politika Ewropea dwar l-Ispazju, filwaqt li tibni fuq il-kisbiet tal-passat fil-livell tal-Aġenzija Spazjali Ewropea u tal-Istati Membri, u tagħti mandat ċar lill-Kummissjoni Ewropea biex teżerċita d-dritt tagħha ta' inizjattiva. Il-politika tal-ispazju hija definita bħala kompetenza maqsuma bejn l-UE u l-Istati Membri tagħha. Minn diskussjonijiet mal-partijiet interessati matul l-aħħar snin, deher ċar li t-twaqqif ta’ servizzi operattivi tal-SST Ewropea se jeħtieġu l-intervent tal-UE. Dan ħareġ minn kunsens fost il-Ministri tal-UE u l-ESA responsabbli għall-ispazju. F’dan ir-rigward, is-servizz SST Europew se jkollu dimensjoni ta′ sigurtà li biha l-UE, għall-kuntrarju tal-ESA (aġenzija tar-riċerka u l-iżvilupp), għandha l-kompetenza biex tiġġestixxi. L-UE ma tfittixx li tissostitwixxi l-inizjattivi meħuda mill-Istati Membri individwalment jew fil-qafas tal-ESA. Hija tfittex li tikkomplimenta l-azzjonijiet meħuda fil-livell tagħhom (b'mod partikolari fil-qafas tal-programm preparatorju SSA tal-ESA) u ssaħħaħ il-koordinazzjoni fejn din it-tip ta’ koordinazzjoni hija meħtieġa biex jinkisbu għanijiet komuni. L-involviment tal-UE se jkun neċessarju biex jinġabar l-investiment meħtieġ biex jiġu ffinanzjati ċerti proġetti spazjali, jiġu stabbiliti arranġamenti ta’ ġestjoni, tiġi ddefinita l-politika tad-dejta u jiġi żgurat li l-kapaċitajiet eżistenti u futuri jitħaddmu b’mod koordinat u effiċjenti u tiġi żgurata sistema interoperabbli u robusta li tibbenefika l-partijiet interessati kollha Ewropej rilevanti. Barra minn hekk, l-azzjoni proposta tal-UE mhux qed tipprova tieħu post jew tidduplika miżuri ta’ mitigazzjoni eżistenti fuq livell internazzjonali jew multilaterali, għax dawn il-miżuri mhumiex se jsolvu l-problema preżenti, iżda sempliċiment fuq medda ta’ żmien twil se jirriduċu t-tkabbir tar-residwu spazjali. 4. Għanijiet L-għan ġenerali tal-inizjattiva proposta huwa li tissalvagwardja d-disponibbiltà u s-sigurtà fit-tul tal-infrastrutturi spazjali Ewropej u nazzjonali u s-servizzi indispensabbli għat-tmexxija bla xkiel tal-ekonomiji u tas-soċjetajiet Ewropej u għas-sigurtà taċ-ċittadini Ewropej. Għanijiet Speċifiċi || Għanijiet Operattivi (a) Jitnaqqsu r-riskji relatati mal-illanċjar ta' vetturi spazjali Ewropej; (b) Jiġu evalwati u mnaqqsa r-riskji għall-operazzjonijiet fl-orbita tal-vetturi spazjali Ewropej f’termini ta’ kolliżjonijiet u biex l-operaturi ta’ vetturi spazjali jiġu megħjuna jippjanaw u jwettqu b’mod iktar effiċjenti miżuri ta’ mitigazzjoni (eż. manuvri ta’ evitar ta’ kolliżjoni iktar preċiżi; l-evitar ta’ manuvri mhux neċessarji li huma perikolużi minnhon infushom u jirriduċu l-ħajja tas-satellita); (c) Jiġi ssorveljat id-dħul mill-ġdid ta’ vetturi spazjali jew tar-residwu tagħhom fl-atmosfera tad-dinja u jiġu pprovduti twissijiet bikrin iktar preċiżi u effiċjenti għas-sigurtà nazzjonali u l-protezzjoni ċivili/l-amministrazzjonijiet tal-ġestjoni tad-diżastri bil-għan li jitnaqqas il-potenzjal tar-riskji għas-sigurtà u s-saħħa taċ-ċittadini Ewropej u li jittaffu d-danni potenzjali għall-infrastruttura terrestri kritika. || (a) tiġi stabbilita sorveljanza spazjali operattiva u kapaċità ta’ rintraċċar fil-livell Ewropew li tibni fuq assi nazzjonali u Ewropej eżistenti u li kapaċi tintegra assi ġodda fil-futur; (b) tiġi implimentata struttura ta' tmexxija adattata; (c) jiġu ddefiniti u implimentati prinċipji tal-politika tad-dejta għat-trattar tal-informazzjoni SST permezz tal-kapaċità Ewropea SST; (d) jiġu ddefiniti u jitwasslu s-servizzi SST miftuħa għall-atturi kollha pubbliċi Ewropej u nazzjonali u privati/kummerċjali; (e) tiġi żgurata l-kwalità meħtieġa tas-servizzi SST u l-provvista operattiva tagħhom effiċjenti u sostenibbli; (f) jiġu ssorveljati l-implimentazzjoni u t-tħaddim effiċjenti tal-kapaċità operattiva SST proposta u s-servizzi operattivi billi tiġi żgurata kontribuzzjoni sostenibbli tal-finanzjament tal-UE. 5. L-għażliet ta' politika 5.1. Għażla 1: Xenarju bażi: L-ebda involviment finanzjarju tal-UE fl-SST Skont ix-xenarju bażi l-UE m’għandhiex timpenja ruħha f’xi azzjoni jew tagħti l-ebda għajnuna (legali jew finanzjarji) għall-istabbiliment u l-forniment tas-servizzi operattivi tal-SST Ewropej. Minħabba n-nuqqas ta' qafas organizzattiv, l-iżvilupp ta' kooperazzjoni usa' bejn l-Istati Membri bil-għan li tiġi pprovduta kapaċità veritabbli Ewropea tal-SST u servizzi operattivi Ewropej tal-SST huwa improbabbli. Barra minn hekk, waqt li jitqies il-fatt li l-Istati Membri ma jarawx l-iżvilupp tas-servizz SST Ewropew bħala missjoni li trid tiġi fdata f’idejn l-ESA, it-twaqqif ta' servizzi SST operattivi fil-livell Ewropew taħt ix-xenarju bażi ma jistax ikun mistenni. Il-kooperazzjoni bejn l-Istati Membri tal-UE u l-pajjiżi terzi hija mistennija li tibqa' fl-istat attwali tagħha. Hemm inizjattivi ta’ mitigazzjoni dwar ir-residwu fuq livell internazzjonali li jippruvaw jipprevjenu t-tkabbir esponenzjali tad-debris. Dawn l-inizjattivi jistgħu jkunu effettivi biss fit-tul, għalkemm dawn l-azzjonijiet ma jistgħux jieħdu post miżuri ta' mitigazzjoni għal żmien qasir bħal manuvri ta’ prevenzjoni ta’ kolliżjonijiet. 5.2. Għażla 2: L-approċċ tas-sħubija – Finanzjament mill-UE għall-funzjoni tal-front desk SST Ewropea Din l-għażla timmira li tnaqqas ir-riskju ta’ kolliżjoni u b’hekk ukoll it-telf ekonomiku dovut għall-qerda jew il-ħsara lis-satellita b’fattur ta’ 3 sa 5. L-esperti jaqblu li, sabiex jinkiseb dan it-tnaqqis, huwa meħtieġ li tiġi żviluppata il-funzjoni tas-sensur, fejn l-assi eżistenti ingħaqdu u mħaddma f’netwerk, u ma’ dan in-netwerk jiżdiedu radar tar-rintraċċar, radar ta' sorveljanza, tmien (8) teleskopji u ċentru tad-dejta Dawn l-assi għandhom ikunu marbuta permezz ta’ linji tas-sigurtà. Il-funzjoni tal-ipproċessar għandha tiġi stabbilita biex tiddetermina l-probabbiltà ta’ kolliżjoni jew biex tiddetermina t-triq tad-dħul mill-ġdid ta' oġġetti spazjali. Għandha tiġi stabbilita wkoll front desk biex tagħti twissijiet u tittratta t-talbiet mill-utenti SST. Dan jitlob investiment globali, li ġej mill-UE u l-Istati Membri, ta' xi EUR 60 miljun fis-sena (għal aktar dettalji ara l-Anness V dwar il-metodu ta' kalkolu). Skont l-iktar stima konservattiva attwali t-telf stmat ta' EUR 140 miljun se jitnaqqas għal bejn EUR 28 sa EUR 46 miljun. F'din l-għażla, is-servizzi operattivi tal-SST Ewropej, ikunu stabbiliti fi sħubija mal-Istati Membri tal-UE li jippossjedu l-assi relevanti. L-UE se tiddefinixxi l-qafas legali għat-twaqqif u l-operat tas-servizzi SST Ewropej (fuq il-bażi ta' sensuri u l-kapaċitajiet eżistenti kif ukoll dawk li l-Istati Membri jistgħu jiddeċiedu li jiżviluppaw), inkluż il-politika dwar id-dejta. Konsorzju tal-Istati Membri għandu jkun responsabbli għall-funzjoni tas-sensur u l-funzjoni tal-ipproċessar tal-kapaċità Ewropea fl-ambitu tal-SST. Il-front desk għandha tkun fdata f'idejn aġenzija/entità operattiva eżistenti bi provi ta' kredenzjali ta’ sigurtà biex tittratta informazzjoni dwar l-SST (pereżempju ċ-Ċentru Satellitari tal-UE). Il-Kummissjoni Ewropea ma timpenjax ruħha f'kull attività operattiva ta' kuljum, iżda tiżgura l-koordinazzjoni ġenerali tal-elementi funzjonali tal-SST. L-ispejjeż globali tal-istabbiliment u t-tħaddim tal-kapaċità Ewropea fl-ambitu tal-SST għandhom ikunu kkofinanzjati mill-Istati Membri li jikkostitwixxu l-konsorzju u l-UE. Filwaqt li l-konsorzju kellu jiffinanzja investimenti kapitali kollha mal-funzjonijiet relatati mas-sensur (inkluż l-iżvilupp ta' assi ġodda) u mal-ipproċessar (stmat għal EUR 58 miljun fis-sena), l-UE għandha tipprovdi finanzjament għat-twaqqif u l-operazzjoni ta’ funzjoni front desk (total stmat ta’ EUR 2 miljun fis-sena). L-introduzzjoni ta' tariffi għas-servizzi tista’ tiġi eżaminata fil-kuntest tal-valutazzjoni tal-inizjattiva. 5.3. Għażla 3: L-approċċ ta' sħubija – il-finanzjament tal-UE għan-networking u l-operat ta’ sensur, l-ipproċessar u l-funzjoni tal-front desk Din l-għażla huwa identiku għal għażla 2 f’kull aspett ħlief fir-rigward tad-distribuzzjoni tal-finanzjament provdut mill-konsorzju tal-Istati Membri u l-UE. Skont din l-għażla, l-Istati Membri li qed jipparteċipaw fil-konsorzju jistgħu jiffinanzjaw għal darb’oħra l-investimenti kapitali kollha rrelatati mal-funzjonijiet tas-sensur (inkluż l-iżvilupp tal-assi ġodda: radar ta’ sorveljanza u radar tar-rintraċċar, tmien (8) teleskopji u ċentru tad-dejta) u l-funzjonijiet tal-ipproċessar. Madankollu, apparti minn dak li hija responsabbli għalih skont l-għażla 2, l-UE għandha tiffinanzja l-ispejjeż tal-manutenzjoni u operattivi tal-funzjonijiet tas-sensuri u tal-ipproċessar meħtieġa għas-servizz SST Ewropew. Bħal fl-għażla 2, l-akkwist ta' assi ġodda mill-Istati Membri meħtieġa biex jiggarantixxu l-għan tat-tnaqqis tar-riskju ta' kolliżjoni b’fattur ta’ 3 sa 5 għandu jiġġenera spejjeż stmati ta’ EUR 50 miljun fis-sena. Il-kontribuzzjoni ta’ finanzjament tal-UE jammonta għal EUR 10 miljun fis-sena. Bħal fl-għażla 2, l-introduzzjoni ta’ tariffi għas-servizzi tista' tiġi eżaminata. 5.4. Għażla 4: L-iżvilupp u l-isfruttament tal-SST mmexxija mill-UE (fattur ta’ riskju ta' tnaqqis ta' 3 sa 5) Fil-qafas ta’ din l-għażla, il-fattur ta' tnaqqis tar-riskji għandu jkun l-istess bħal dak tal-għażliet 2 u 3 iżda potenzjalment jista' jkun hemm xi differenzi f’termini ta’ ġestjoni u ta’ finanzjament peress li l-UE f’dan il-każ tkun sid is-sistema u tiffinanzja l-ispejjeż kollha. L-UE tiddefinixxi l-qafas legali relatat (inkluża dejta politika), u tieħu r-responsabbiltà għall-iżvilupp tal-istrutturi meħtieġa biex tiffedera sensuri u kapaċitajiet nazzjonali u Ewropej eżistenti u biex jiġi żgurat il-forniment tas-servizzi tal-SST. F’dal-każ il-Kummissjoni ssir is-sid elementi tal-infrastruttura tal-SST. Din l-għażla tassumi wkoll l-iżvilupp ta’ radar ta' sorveljanza u ta’ radar għar-rintraċċar, tmien (8) teleskopji u ċentru tad-dejta u t-tagħmir meħtieġ sabiex jinħoloq netwerk tal-assi eżistenti. Il-kontribuzzjoni totali mill-UE tkun tammonta għal madwar EUR 60 miljun fis-sena. 5.5. Għażla 5: L-iżvilupp u l-isfruttament tal-SST mmexxija mill-UE (fattur tat-tnaqqis tar-riskji ta '10) L-għażla 5 ssegwi l-istess loġika tal-għażla 4, iżda tfittex li tnaqqas ir-riskju ta’ kolliżjoni b’fattur ta’ 10 u b’konsegwenza tnaqqas it-telf previst hawn fuq b’fattur ogħla minn 10. Din l-għażla tirrikjedi l-akkwist ta' żewġ (2) radars ta’ sorveljanza, żewġ (2) radars għar-rintraċċar, 14-il teleskopju u ċentru tad-dejta, biex b'hekk tittejjeb il-kwalità u l-preċiżjoni tas-servizzi mogħtija lill-gruppi varji tal-utenti u jkun hemm ukoll effett ta’ lieva fuq is-sensuri eżistenti fl-Ewropa. Il-finanzjament għandu jsegwi l-istess loġika bħal fl-għażla 4 iżda jirdoppja l-għadd tal-assi l-ġodda kif deskritt hawn fuq. Il-finanzjament tal-UE jista’ jiġi stmat għal madwar EUR 120 miljun fis-sena għall-perjodu 2014-2020. 5.6. Taqsira tal-opinjonijiet tal-partijiet interessati dwar l-għażliet Kemm l-industrija tal-manifattura kif ukoll l-operaturi tas-satellita huma ferm favur it-twaqqif ta’ kapaċità SST Ewropea. Filwaqt li l-industrija tal-manifattura hija evidentement favur l-għażla li tiggarantixxi l-ogħla investiment u għalhekk l-aħjar rendiment industrijali, l-operaturi huma kkonċernati bil-prestazzjoni tas-sistema u li prestazzjoni għolja ma tirriżultax f'xi spejjeż addizzjonali imposti fuqhom. L-industrija ma esprimietx opinjoni partikolari dwar il-ġestjoni jew dwar il-politika dwar id-dejta. Fir-rigward tal-Istati Membri, dawn jaqblu kollha dwar il-ħtieġa ta' sistema SST u li s-sistema għandha tkun ibbażata fuq assi eżistenti. L-Istati Membri kollha jaqblu dwar il-mudell ta’ ġestjoni tal-għażliet 2 sa 5. Wieħed minnhom indika fuq għadd ta' okkażjonijiet li jippreferi li titwaqqaf entità Ewropea biex tittratta l-funzjonijiet tas-sensur u tal-ipproċessar, għalkemm jaċċetta l-iskema ta’ ġestjoni proposta fuq il-kundizzjoni li tiżgura l-parteċipazzjoni tal-Istati Membri kollha li jixtiequ jagħmlu parti mill-konsorzju. Barra minn hekk, huma lkoll jaqblu fuq il-politika tad-dejta proposta u huma lesti li jilqgħu l-idea ta' entità Ewropea li taġixxi bħala front desk. L-Istati Membri li jippossjedu s-sensuri u l-kapaċitajiet SST taħt kontroll militari enfasizzaw l-importanza ta' politika ta' dejta u ġestjoni biex jittieħed kont tat-tħassib dwar is-sigurtà nazzjonali. L-għażliet kollha jirrispettaw dawn it-tħassib. Fir-rigward tal-prestazzjoni, l-Istati Membri huma favur li dawn jittejbu kif issuġġerit fl-għażliet 2 sa 4. Fir-rigward tal-finanzjament, xi Stati Membri huma mħassba mill-fatt li jekk l-UE tiffinanzja kompletament is-sistema, se tikkomprometti r-redditu ġeografiku tal-kapital investit attwalment iggarantit mill-ESA. Minkejja dan ta' hawn fuq, l-Istati Membri huma konsapevoli mir-restrizzjonijiet baġitarji u filwaqt li huma potenzjalment miftuħa għal kull għażla proposta, l-għażliet l-aktar favoriti tagħhom huma l-għażla 3 u l-għażla 4. 6. Il-valutazzjoni tal-impatti 6.1. L-impatti tal-għażla 1: Ix-xenarju ta’ referenza 6.1.1. L-impatt strateġiku Skont ix-xenarju bażiku, l-UE mhux se tinvesti fit-twaqqif u t-tħaddim tas-servizzi SST fil-livell Ewropew. Dan ma jaffettwax l-implimentazzjoni tal-programmi emblematiċi tal-UE, il-Galileo u Coperincus (l-isem il-ġdid għal GMES), iżda s-sigurtà u l-isfruttar sostenibbli fit-tul tagħhom jistgħu jiġu affetwati. 6.1.2. L-impatt ekonomiku Il-problemi identifikati mhumiex se jiġu indirizzati u huwa probabbli li jaggravaw fis-snin li ġejjin. Maż-żieda tal-attività tal-ispazju u tar-residwu spazjali, huwa mistenni li jiżdied it-telf ekonomiku minħabba l-problemi fil-fażi tal-illanċjar, it-telf jew il-ħsara tas-satelliti u t-twaqqif temporanju tas-servizz. L-attività industrijali SST fl-Ewropa għandha tibqa fuq il-livell limitat attwali. 6.1.3. L-impatt soċjali Fin-nuqqas tal-azzjoni tal-UE u l-fatt li l-Istati Membri ma jidhrux li huma lesti li jimpenjaw ruħhom f'attivitajiet ta' żvilupp ewlenija tal-SST fil-qafas tal-ESA, l-impatt fuq il-ħolqien tax-xogħol f’din l-għażla huwa negliġibbli. It-theddid għas-sigurtà mid-dħul tar-residwu spazjali lejn l-atmosfera tad-dinja kif spjegat fit-taqsima dwar id-definizzjoni tal-problema, mhumiex se jiġu indirizzati jew mtaffa. Hekk kif tiżdied l-attività fl-ispazju, jistgħu jiżdiedu wkoll ir-riskji għas-sigurtà taċ-ċittadini Ewropej jew tal-infrastrutturi terrestri kritiċi. 6.1.4. L-impatt ambjentali L-istimi kollha jaqblu dwar it-tkabbir sinifikanti u kostanti fil-popolazzjoni tar-residwu fil-futur (fil-fatt kull kolliżjoni bejn oġġetti spazjali twassal għal tkabbir esponenzjali tal-popolazzjoni tar-residwu) u juru l-ħtieġa għal azzjoni biex jiġi ppreservat l-ambjent spazjali. Fin-nuqqas ta' intervent tal-UE l-ebda wieħed minn dawn il-postijiet se jiġu affettwati. 6.2. L-impatti tal-għażla 2, 3 u 4: 6.2.1. Impatt strateġiku L-iskemi ta’ politika proposti dwar il-ġestjoni u d-dejta jippermettu lill-Istati Membri li jikkontribwixxu u jissalvagwardjaw l-interessi tas-sigurtà nazzjonali tagħhom b’mod attiv. Dawn l-għażliet jibnu fuq il-kooperazzjoni internazzjonali eżistenti mal-Istati Uniti. F'termini ġenerali, it-twaqqif ta’ kapaċità SST Ewropea għandha tippermetti lill-UE li tikkollabora mal-Istati Uniti u tinfluwenza l-iżviluppi f’dak il-pajjiż bħala imsieħba ugwali bil-għan li flimkien isaħħu l-prestazzjoni tal-SST. Barra minn hekk, dawn l-għażliet isaħħu l-aċċess indipendenti għall-ispazju tal-Ewropa u l-kapaċità tagħha li tagħmel deċiżjonijiet indipendenti li jikkonċernaw is-sikurezza ta' operazzjonijiet spazjali. Finalment, dawn l-għażliet joffru qafas prammatiku għall-kooperazzjoni Ewropea fl-SST li jista' jiġi estiż biex jitwaħħlu aktar sensuri jekk dan ikun meħtieġ fil-ġejjieni. 6.2.2. L-impatt ekonomiku L-inizjattiva proposta ttejjeb il-kapaċità SST Ewropea biex jinstabu sitwazzjonijiet perikolużi u tiġi pprovduta informazzjoni aktar preċiża dwar l-SST għall-illanċjar u l-funzjonament tas-satelliti fl-orbita. Dan iwassal għal tnaqqis tar-riskju ta' telf ta’ satelliti u tan-numru ta' manuvri tal-evitar tal-kolliżjonijiet li jwassal għal tnaqqis ta' telf ekonomiku. It-telf annwalizzat attwalment stmat li jammonta għal EUR 140 miljun se jitnaqqas b'fattur minn 3 sa 5 għal bejn EUR 28 sa EUR 46 miljun. Dawn l-għażliet se jibnu fuq is-sensuri SST eżistenti u l-għarfien espert u jipprevedu l-iżvilupp ta' sensuri SST ġodda. L-iżvilupp ta' sensuri ġodda kif issuġġerit f'dawn l-għażliet x’aktarx li jkollu effett multiplikatur f'termini tal-attività industrijali ta' 2.3. Jekk wieħed jikkunsidra biss li l-investiment f’assi ġodda jammonta għal madwar EUR 50 miljun fis-sena, jiġifieri EUR 350 miljun fuq il-perjodu ta' seba' snin bejn l-2014-2020, it-total tar-rendiment industrijali jista’ jiġi stmat li jammonta għa EUR 805 miljun. 6.2.3. L-impatt soċjali L-azzjoni proposta għandha tiġġenera għallinqas 50 post permanenti. Barra minn hekk, dan se jwassal għal titjib tal-abbiltà tal-Ewropa biex tbassar it-trajettorja tal-oġġetti spazjali, u bħala konsegwenza se ttejjeb il-kapaċità tagħha biex tikkontrolla id-dħul mill-ġdid tar-residwu spazjali fl-atmosfera tad-dinja. Minħabba in-nuqqas ta' kwalunkwe dejta u studji kwantitattivi fuq il-ħsara materjali kkawżata minn dħul mill-ġdid mhux ikkontrollat, mhuwiex possibbli f'dan il-waqt li jiġi kkwantifikat dan l-impatt pożittiv. 6.2.4. L-impatt ambjentali Dawn l-għażliet iżidu l-kapaċità tal-Ewropa biex tissorvelja d-dħul mill-ġdid tar-residwu spazjali u biex tistabbilixxi proċedura ċara u koerenti li tagħmel sens u li toħroġ twissijiet f'waqthom lill-awtoritajiet tas-sigurtà nazzjonali. 6.3. L-impatti tal-għażla 5:" L-iżvilupp u l-isfruttament SST mmexxija mill-UE (fattur tat-tnaqqis tar-riskji ta' 10) 6.3.1. L-impatt strateġiku u l-impatt fuq il-ġestjoni Minbarra l-impatti strateġiċi mfissra fl-għażliet ta' qabel, l-għażla 5 tista’ żżid b’mod ċar il-potenzjal strateġiku tal-UE li ssaħħaħ u tintensifika l-kooperazzjoni fl-SST ma' nazzjonijiet oħra li jesploraw l-ispazju (l-aktar l-Istati Uniti) permezz ta' mezzi politiċi stabbiliti. F'din l-għażla, l-UE jkollha l-kontroll sħiħ fuq it-twaqqif ta’ kapaċità SST Ewropea, u tiżgura li l-inizjattiva hija miftuħa għall-Istati Membri kollha tal-UE li jixtiequ jieħdu sehem. 6.3.2. Impatt ekonomiku Il-programm SST tal-UE propost f'din l-għażla jimplika l-iżvilupp/l-akkwist ta' assi SST ġodda għall-ammont ta’ EUR 810 miljun matul il-perjodu 2014-2020. L-investimenti x’aktarx li jkollhom effett multiplikatur f'termini ta’ attività industrijali ta' 2.3. Dan jirriżulta fi dħul industrijali dirett u indirett ta' EUR 1 863 biljun. Permezz tal-applikazzjoni tal-istess approċċ biex jiġi stmat it-tnaqqis ta' telf ekonomiku li x’aktarx iġġib magħha l-għażla 3, jista' jiġi stmat li l-għażla 5 tippermetti li jitnaqqsu r-riskji identifikati fid-definizzjoni tal-problema b’fattur ta’ 10 jew aktar. Dan jimplika tnaqqis possibbli mit-telf annwali stmat ta’ kolliżjonijiet, li attwalment huwa stmat li jammonta għal EUR 140 miljuni, għal EUR 14-il miljun. 6.3.3. L-impatt soċjali Skont din l-għażla, il-potenzjal għall-ħolqien ta’ impjiegi permanenti fid-dominju tal-inġinerija u tal-analisti tad-dejta jkun ta’ madwar 100 impjieg ġdid madwar l-Ewropa. L-istess bħall-għażliet 2, 3 u 4, din l-għażla twassal għal titjib tal-abbiltà tal-Ewropa biex tbassar id-dħul mill-ġdid tar-residwu spazjali fl-atmosfera tad-dinja. L-għażla 5 tipprovdi potenzjal li jitnaqqsu dejjem iktar ir-riskji għas-sigurtà taċ-ċittadini Ewropej u tal-infrastrutturi terrestri kritiċi. 6.3.4. L-impatt ambjentali Bħal fl-għażliet 2 sa 4, din l-għażla se ssaħħaħ il-kapaċità tal-Ewropa li tissorvelja l-popolazzjoni tar-residwu, biex tevita l-kolliżjonijiet, u b’hekk tnaqqas ir-riskju li jinħoloq iktar ir-residwu spazjali. L-għażla 5 tippermetti d-detezzjoni tar-residwu ta’ daqs minn 3 sa 5 ċm li s’issa mhumiex ikkatalogati, u jżidu b'mod sinifikanti l-kapaċità tal-Ewropa li tnaqqas ir-riskji ġejjin mill-formazzjoni tal-isħab tar-residwu u l-proliferazzjoni tagħhom fl-Orbita Terrestri Baxxa fit-terminu t-twil. Tqabbil tal-għażliet u konklużjonijiet: || Aspetti b’saħħithom || Dgħufija Għażla 1: Linja bażi || Servizz limitat huwa pprovdut mill-Istati Uniti mingħajr spejjeż. Il-fondi pubbliċi jistgħu jintużaw għal prijoritajiet oħra. || Ir-riskju ta’ kolliżjoni għadu hemm u se jiggrava. L-UE mhijiex kapaċi tipproteġi l-infrastruttura spazjali kruċjali. Impatti negattivi strateġiċi, ekonomiċi, soċjali u ambjentali. Ma tissodisfax la l-Istati Membri u lanqas l-aspettattivi tal-industrija. Għażla 2 || L-għan huwa li jitnaqqas ir-riskju ta’ kolliżjoni b’fattur minn 3 sa 5. Impatti pożittivi strategiċi, ekonomiċi, soċjali u ambjentali. Bosta Stati Membri taw indikazzjonijiet tar-rieda tagħhom li jiżviluppaw assi SST addizzjonali fil-qafas ta’ inizjattiva SST mmexxija mill-UE. Din l-għażla twennes il-perċezzjoni tal-Istati Membri li l-iżvilupp tal-assi tagħhom stess jiggarantilhom li mill-investimenti tagħhom se tibbenefika l-industrija nazzjonali. || Din l-għażla teħtieġ finanzjament sinifikanti kemm mill-UE kif ukoll mill-Istati Membri li huma lesti li jiżviluppaw assi ġodda. Għalkemm hemm evidenza li xi Stati Membri tabilħaqq jappoġġjaw din l-idea u lesti li jiżviluppaw assi ġodda, l-UE m’għandhiex kontroll sħiħ fuq il-finanzjament meħtieġ biex jitwaqqaf servizz SST Ewropew. L-investiment tal-UE ma jkoprix parti importanti tal-ispejjeż marbutin b’mod dirett mat-twaqqif ta’ servizz SST Ewropew; jiġifieri il-funzjonament tal-funzjonijiet tas-sensur u tal-ipproċessar. Ma tissodisfax l-aspettattivi tal-Istati Membri li l-UE tkopri mill-inqas l-ispejjeż operattivi tas-servizz SST Ewropew u għalhekk tista’ ma tipprovdix inċentiv biżżejjed għall-Istati Membri biex jinvestu. Għażla 3 || Bħal fl-għażla 2, l-għan huwa li jitnaqqas ir-riskju ta’ kolliżjoni b’fattur minn 3 sa 5. Impatti pożittivi strategiċi, ekonomiċi, soċjali u ambjentali. Bosta Stati Membri taw indikazzjonijiet tar-rieda tagħhom li jiżviluppaw assi SST addizzjonali fil-qafas ta’ inizjattiva SST mmexxija mill-UE. Din l-għażla twennes il-perċezzjoni tal-Istati Membri li l-iżvilupp tal-assi tagħhom stess jiggarantilhom li mill-investiment tagħhom tibbenefika lill-industrija nazzjonali. Din l-għażla tissodisfa l-aspettattiva tal-Istati Membri li l-UE mill-inqas tkopri l-ispejjeż operattivi ta' servizz SST Ewropew. || Bħal fl-għażla 2, din l-għażla tirrikjedi finanzjament sinifikanti kemm min-naħa tal-UE kif ukoll min-naħa tal-Istati Membri li huma lesti li jiżviluppaw assi ġodda. Għalkemm hemm evidenza li xi Stati Membri tabilħaqq jappoġġjaw din l-idea u lesti li jiżviluppaw assi ġodda, l-UE m’għandhiex kontroll sħiħ fuq il-finanzjament meħtieġ biex jitwaqqaf servizz SST Ewropew. Għażla 4 || L-għan huwa t-tnaqqis tar-riskju ta’ kolliżjoni b’fattur minn 3 sa 5. Impatti pożittivi strategiċi, ekonomiċi, soċjali u ambjentali. Din l-għażla tagħti lill-UE prattikament kontroll sħiħ fuq il-finanzjament meħtieġ biex jitwaqqaf servizz SST Ewropew. Xi Stati Membri jixtiequ aktar fondi mill-UE billi dan jiggarantixxi t-twaqqif ta’ servizz SST tal-UE u dan jagħtihom l-għażla li jew jinvestu iktar fl-SST jew jinvestu fi proġetti spazjali oħra. || Bħala l-uniku kontributur, l-UE għandha responsabbiltà ikbar fir-rigward tas-sistema in ġenerali u b'mod partikolari trid tissorvelja l-akkwist ta' assi ġodda. Billi l-finanzjament tal-UE għal SST għandu jiġi minn sorsi oħra, l-ammont meħtieġ skont din l-għażla jista’ jimponi piż mhux negliġibbli fuq dawk is-sorsi. Għażla 5 || L-għan huwa li jitnaqqas ir-riskju ta' kolliżjoni b’fattur ta' 10. Din l-għażla tipprovdi l-iktar impatti strategiċi, ekonomiċi, soċjali u ambjentali pożittivi. Din l-għażla tagħti lill-UE prattikament kontroll sħiħ fuq il-finanzjament meħtieġ biex jitwaqqaf servizz SST Ewropew. Xi Stati Membri jixtiequ aktar fondi mill-UE billi dan jiggarantixxi t-twaqqif ta’ servizz SST tal-UE u dan jagħtihom l-għażla li jew jinvestu iktar fl-SST jew jinvestu fi proġetti spazjali oħra. || Bħala l-uniku kontributur, l-UE għandha responsabbiltà ikbar fir-rigward tas-sistema in ġenerali u b'mod partikolari trid tissorvelja l-akkwist ta' assi ġodda. Billi l-finanzjament tal-UE għal SST għanu jiġi minn sorsi oħra, l-ammont meħtieġ skont din l-għażla jista’ jsir disponibbli biss permezz ta' tnaqqis sinifikanti ħafna fi programmi oħra permezz ta’ kompromessi diffiċli ħafna. Eżerċizzju komparattiv ieħor dwar l-effettività, l-effiċjenza u l-koerenza tal-għażliet differenti huwa pprovdut fir-rapport IA. 7. Monitoraġġ u evalwazzjoni Se jitwettqu reviżjonijiet ta' nofs il-perjodu u ex-post. Rigward il-monitoraġġ, il-Kummissjoni se tiżgura li l-ftehimiet ta' għoti jew kuntratti taħt il-qafas tal-inizjattiva proposta jipprovdu għas-superviżjoni u l-kontroll finanzjarju mill-Kummissjoni, jekk neċessarju, permezz ta' kontrolli fuq il-post, kontrolli ta' kampjuni, u verifiki mill-Qorti tal-Awdituri. Minbarra s-sorveljanza finanzjarja, il-Kummissjoni se twaqqaf mekkaniżmi biex tiżgura l-kwalità kontinwa tas-servizzi SST mogħtija. Dan għandu jitwettaq billi jitkejjel is-sodisfazzjon tal-utenti fuq naħa waħda u permezz ta’ verifiki tekniċi fuq in-naħa l-oħra. Ir-rapport tal-IA jippreżenta tabella bl-għanijiet u l-indikaturi korrispondenti tagħhom. Fir-rigward tal-ġlieda kontra l-frodi, huwa propost li l-kontribuzzjoni finanzjarja tal-UE tiġi pprovduta permezz ta’ ftehimiet ta’ għotjiet li jippermettu lill-Kummissjoni teżerċita kontroll finanzjarju xieraq.